Comencen els preparatius per a FeSport 2018
15 de Noviembre de 2017

Carcaixent

Després de l’èxit de FeSport 2017, el cap de setmana esportiu que el passat mes de maig va comptar amb un complet programa d’activitats esportives de les quals van participar més de 30 col·lectius, entitats i particulars de Carcaixent, ja està treballant-se en la segona edició per a 2018. Per a qui vulga sumar-se a la iniciativa, participar com a voluntari o simplement conéixer quins tipus d’activitats poden organitzar-se, s’ha convocat una reunió oberta este divendres 17 de novembre, a les 20:00 hores, en el Centre d’Empreses. L’objectiu d’esta primera trobada és començar a crear els diferents grups de treball, tancar el calendari de l’edició de 2018 i exposar les primeres propostes i iniciatives.

Des de l’organització han recordat que FeSport va nàixer per potenciar l’esport carcaixentí i donar a conéixer les entitats, associacions i totes les iniciatives esportives que hi ha a la localitat. També, han animat qui estiga interessat a col·laborar-hi a assistir a la trobada per escoltar en què està treballant-se a hores d’ara, però sobretot «per a proposar noves iniciatives que puguen animar els veïns i veïnes de Carcaixent a eixir al carrer i fer de FeSport una gran festa on tinguen cabuda totes i tots».

FeSport Inclusiu

Com a novetat, i en la línia d’ampliar la participació a tots els col·lectius, ja s’ha posat en marxa la iniciativa FeSport Inclusiu, una proposta de l’Ajuntament de Carcaixent que naix amb l’objectiu de posar la pràctica esportiva a l’abast de tota la població. Així, des de la Regidoria de Benestar Social i amb la col·laboració d’entitats com Club Fitness Carcaixent, WingChun, l’Escola de KungFu Garra d’Àguila, Futsacar, la Piscina Coberta Municipal i les Escoles Esportives Municipals, 35 persones amb risc d’exclusió social, diversitat funcional o víctimes de maltractament, podran accedir a ajudes per a poder practicar diversos esports com defensa personal, KungFu, natació, ball, psicomotricitat, entre altres.

En paraules de Teresa Oliver, regidora de Benestar Social, “està demostrat que l’esport ens serveix per a millorar la nostra salut i la nostra autoestima, així com per a integrar-nos en la societat. És per això que, partint d’eixa base i amb el convenciment que la vulnerabilitat social no ha de ser impediment per a practicar l’esport, hem posat en marxa esta iniciativa perquè un sector de la població al qual li pot resultar més complicat practicar esport puguen comprovar en primera persona els beneficis que comporta la seua pràctica habitual”.